**Parlamentné voľby 2023: hlasovacie lístky pre voľbu poštou sú už dostupné na webovom sídle ministerstva vnútra**

*20. 07. 2023*  
  


**Ministerstvo vnútra SR zverejnilo na svojom webovom sídle hlasovacie lístky pre voľbu poštou. MV SR zároveň zasiela voličom, ktorí požiadali o voľbu poštou, materiály potrebné na hlasovanie. Doposiaľ požiadalo o voľbu poštou  22 038 ľudí.**

Každému človeku zapísanému do osobitného zoznamu voličov pre voľbu poštou bude doručená obálka na hlasovanie, návratná obálka a poučenie o spôsobe hlasovania, a to **najneskôr do 21. augusta na adresu miesta pobytu v cudzine**. Pri elektronickom podaní MV SR voličovi **nezasiela hlasovacie lístky**. **Tie si volič stiahne z webovej stránky ministerstva vnútra:**[**https://www.minv.sk/?nr23-hl**](https://www.minv.sk/?nr23-hl)**.**

Do výsledku hlasovania budú započítané hlasy na hlasovacích lístkoch, ktoré budú doručené ministerstvu vnútra najneskôr v posledný pracovný deň predo dňom konania volieb, teda **najneskôr 29. septembra do 12.00 h.**

Hlasovací lístok pre voľbu poštou je určený **výlučne pre voľbu poštou a nie je možné ho použiť ako hlasovací lístok vo volebnej miestnosti**. V prípade, že volič hlasujúci vo volebnej miestnosti vloží do obálky na hlasovanie hlasovací lístok pre voľbu poštou, **je takýto hlasovací lístok neplatný.**

Všetky hlasy cez voľbu poštou budú spočítané v osobitných volebných okrskoch, ktoré sa utvoria pre hlasovanie poštou. V nadchádzajúcich parlamentných voľbách bude po prvýkrát komplexne známe, ako volili voliči zo zahraničia. Pri voľbách v roku 2020 bol známy len výsledok hlasovania voličov, ktorí nemali trvalý pobyt na Slovensku. Hlasovacie lístky voličov s trvalým pobytom na Slovensku boli totiž vložené do volebnej schránky v príslušnom okrsku podľa miesta trvalého pobytu. V parlamentných voľbách v roku 2020 volilo poštou zo zahraničia 48 925 voličov.

**Komplexné informácie o voľbe poštou vrátane otázok a odpovedí sú dostupné na webe MV SR:**[**https://www.minv.sk/?nr23-posta**](https://www.minv.sk/?nr23-posta)**.**